# Egri csillagok *színes magyar játékfilm, 1968, 147 perc*

rendező: Várkonyi Zoltán, író: Gárdonyi Géza, forgatókönyvíró: Nemeskürty István, operatőr: Szécsényi Ferenc, vágó: Szécsényi Ferencné, zene: Farkas Ferenc, hangmérnök: Arató János, főszereplők: Kovács István, Venczel Vera, Sinkovits Imre, ifj. Korga György, Mádi Szabó Gábor, Szemere Vera

Ajánlott korosztály: 6. évfolyam

**Tantárgyi kapcsolatok:** magyar nyelv és irodalom, történelem, vizuális kultúra, hon- és népismeret, etika

Az alábbi feladatsor 6. osztályosok számára készült. A tanítási hagyomány szerint ebben a tanévben szokás elolvasni és feldolgozni a regényt. A 2020 szeptemberétől hatályos Kerettanterv is a 6. évfolyam számára írja elő házi olvasmánynak. Mivel a regény meglehetősen terjedelmes, ezért sok diáknak nehézséget okoz az elolvasása. A tanárok gyakran azzal igyekeznek megkönnyíteni diákjaik munkáját, hogy a regény elolvasása helyett elfogadják, ha tanítványaik a filmes adaptációt nézik meg.

Mi ebben az oktatási segédanyagban nem ezt az utat választjuk. Tudomásul vesszük, hogy a mai gyerekek jelentős része nem szokott öt-hatszáz oldalas könyveket elolvasni, de úgy véljük, némi olvasás nélkül nem lehetséges és nem is értelmes az irodalomtanítás. Ezért elsősorban részletekben gondolkodunk: azt javasoljuk, hogy a könyv és a film bizonyos részleteit helyezzék egymás mellé, hasonlítsák össze, együtt elemezzék.

A feladatlap két részből áll ezért: első felében csupa részletet emelünk ki a filmből. A második felét azoknak szánjuk, akik a teljes regényt elolvasták és a teljes filmet megnézték; itt a két mű egészéről szólnak a feladatok.

Több módszertani lehetőség is adódik a könyv és a film közös feldolgozásához.

Az egyik, hogy ha a könyv elolvasása egészben túlságosan nehéz lenne, akkor a cselekmény egészét át lehet tekinteni a film egészének megnézésével, majd a film egyes részleteinek elemzéséhez hozzá lehet kapcsolni a könyv bizonyos oldalainak vagy fejezeteinek elolvasását.

A másik lehetőség, ha a gyerekek el tudják olvasni a könyv egészét, akkor ki lehet választani néhány részletet a filmből, és a könyv elemzéséhez hozzá lehet kapcsolni.

Ez utóbbi esetben – vagyis ha a könyvet a diákok el tudják olvasni – lehet a filmnek kedvcsináló szerepe, és a házi elolvasást megelőzően nézhetik meg az egészet.

Ugyancsak ebben a szerencsés esetben használhatják a filmet összefoglalásnak, a könyv közös feldolgozása utáni jutalomnak is; ebben az esetben a film egészéről szóló kérdéseket ajánljuk elősorban a figyelmükbe.

Nem teljes óravázlatokat készítettünk, hanem egyes feladatokat, amelyeket a tanár beilleszthet az óratervébe. Vagyis egyfelől igyekeztünk megadni a tanár számára a szabadságot arra, hogy az itt olvasható tananyagot úgy használja föl, ahogy jónak tartja. Másfelől viszont az egyes feladatok és részletek sora mégis azt a célt szolgálja, hogy mintegy sorvezetőként használva a film egészéről valamilyen metszetet kapjanak a diákok. Vagyis támaszkodhat a tanár a feladatsor logikájára, mert azzal lényegében áttekintik a film legfontosabb csomópontjait.

A feldolgozás során mindvégig azt javasoljuk, hogy akár a teljes filmet nézik meg, akár egyes részleteit, a filmnézés ideje alatt még ne kelljen semmiféle feladatlapot kitölteniük. Amúgy is meglehetősen szórt a gyerekek figyelme, és amúgy is erős a háttértelevíziózás (háttérmobilozás) hatása a befogadásra, vagyis megszokták a diákok, hogy egy film alatt mással is lehet foglalkozni. Ezért azt tanácsolom, hogy amíg a filmet vetítjük, azalatt ne kelljen a kérdésekkel és feladatokkal foglalkozniuk. A feldolgozást segítő kérdéseket akár frontálisan beszélhetjük, akár feladatlapon odaadhatjuk a diákoknak, a legjobb pedig, ha az elején mintát adunk egy ilyen kérdéssor megoldására, később pedig zömmel kiscsoportokban, néha egyénileg dolgoznak a diákok.

## **I. részletek**

A filmrészletek megtekinthetőek[**ITT**](https://filmarchiv.hu/hu/alapfilmek/filmek-es-tantargyak/egri-csillagok-tanari-segedanyag).

1. **A film kezdése: II. Szulejmán sátrában | 3:32–8:44**

A bevezető képsor a történelmi helyzet és légkör bemutatását szolgálja. Nem a fürdőző gyerekek eseménysorával kezdődik, hanem a török hódítás bemutatásával. A nagyon lassú, zárt térben zajló események és a vad száguldás egyaránt a törökök világát mutatja be. A két fővezér szavai a történelmi helyzet összefoglalására is szolgálnak. A zárómondat és az azt követő képsor éles ellentétben állnak egymással, megmutatják, mit jelent az, amit a törökök mint a béke, rend és nyugalom világát állítanak be.

1. **Bornemissza Gergely és Dobó István első beszélgetése | 19:11–20:03**

Mind a regényben, mind a filmen fontos a gyerek Gergő találkozása Dobó Istvánnal, akit attól kezdve példaképének tart, és aki apjaként foglalkozik vele. A regényben többször elhangzó „Az a fő, hogy ne féljen a legény” mondatot a filmben a kard átnyújtásának gesztusa pótolja. Ez a beszélgetés egyrészt Gergő lelki és erkölcsi fejlődése szempontjából fontos, másrészt benne vannak a film és a regény fő cselekményszálai: Gergő fejlődése, a törökök és a magyarok összecsapásai, Gergő és Vica szerelme, Török Bálint mint a kiváló magyar várkapitány és fegyverforgató mintaképe, Gergő és Dobó István barátsága, továbbá az előző jelenetekben nagyon fontos volt Jumurdzsák gyűrűjének története. Ebből a beszélgetésből megtudjuk, hogy mire a felnőtt Bornemissza Gergelyt meglátjuk, legalább tíz évnek kell eltelnie.

1. **Cecey Éva és Fürjes Ádám tánca | 34:46–36:25**

Ez a jelenet igazi filmes összefoglalása annak, hogy Vica mindennek ellenére Bornemissza Gergőt választja/szereti. Azért is fontos, hogy a jelenet a kapcsolat egészéről is szóljon, mert a film nem követi Fürjes sorsát, máshonnan nem ismerjük meg a jellemét, tetteit, konfliktusait. Mégis be kell mutatnia a filmnek, hogy Gergely szerelme mennyivel fölötte áll az övének. Éppen ezért a tánc jelenete stilizált összefoglalása Fürjes Ádám és Cecey Éva személyes kapcsolatának és harcának. A táncban a két ember párviadalát látjuk, és bár Fürjes kiválóan állja a próbát, Vica mégis legyőzi a férfit.

1. **A settenkedő Jumurdzsák (Isztambulban) | 52:21–1:02:29**A film egyik fő motívuma Jumurdzsák személyes bosszúvágya és gyűlölködése. Sorsának alakulását ő a gyűrűnek tulajdonítja. Az Isztambulban játszódó részek azt mutatják, hogy Jumurdzsákból hogyan vált nincstelen, nyomorúságos ember.

Ezen belül a Jumurdzsákot bemutató részletek:

* + - 52:21–54:30;
		- 58:28–59:08;
		- 1:00:23–1:02:29

Érdemes ezt a részt összevetni azzal, ahogy Jumurdzsák meghal: bejut a várba, élet-halálra megbirkózik egy nővel, a törékeny Cecey Évával, majd amikor a lányt legyőzve visszaszerzi az amulettet, egy magyar katona abban a pillanatban agyonlövi egy nyílvesszővel.

* + - 2:16:30–2:17:42
1. **Felkészül a két sereg | 1:10:50–1:17:13**

A film hangsúlyozza, hogy Egerben mindenfelől összegyűltek az egyszerű emberek, és mindenki elkötelezetten vesz részt a vár védelmében. A felkészülés során a magyar seregben sok arcot megismerünk, sok kis jelenetet látunk a török hadsereg viszont arctalan marad, és csak a nagyságát és egzotikumát érzékeljük.

1. **A pápa és a császár**

A pápa kétféle stratégiát választ: egyfelől magukat az áldozatokat, a magyarokat hibáztatja és a küldötteken kéri számon az ország megvédését, másrészt negligálja a kéréseket, nem válaszol a tervekre és az ő feladatára, hanem inkább foglalkozik saját dicsősége megörökítésével, a festménnyel, mint Magyarország sorsával.

A császárt még komikusabb beállításban látjuk: mintha fel sem fogná a kérdés jelentőségét. Az ő figyelmét is más köti le, a szórakozások, az élvezetek.

A két jelenet együtt azt mutatja: a magyarokat a világ magára hagyta, nem kapnak segítséget és nem bízhatnak másban, csak saját magukban. Ezt a gondolatot megerősítik Dobó néhány másodperccel a császár jelenete előtt mondott szavai: „Nem a falakban bízom én, hanem az emberekben.”

Pál pápa jelenete

* + - 27:40–29:20

Habsburg Ferdinánd jelenete

* + - 1:18:40–1:19:55
1. **Komikus szereplők és jelenetek a várban: Baloghné és Kobzos Ádám énekes**

A heroikus küzdelem kiegészítő eleme a komikus epizód. Mindkét szereplő érdekes, vissza-visszatérő alakja a várvédelemnek. Kobzos Ádám elmondja, hogy tanítómestere Tinódi Sebestyén, és az a feladata, hogy a vár védelmét megírja a kortársak és az utókor épülésére. Baloghné halála hősies, de egy komikus eseménnyel kapcsolódik össze: Sárközi a fenekét mutatja a töröknek.

Baloghné

* + - 1:18:21–1:18:40
		- 1:55:58–1:56:05
		- 2:00:46–2:01:18
		- 2:08:36–2:08:48
		- 2:09:50–2:10:01

Kobzos Ádám

* + - 1:23:50–1:24:21
		- 1:25:46–1:25:54
		- 1:30:25–1:31:00
		- 1:42:00–0:42:05
		- 1:53:06–1:53:13
		- 1:56:05–1:56:15
		- 1:58:20–1:58:38
		- 2:16:08–2:16:16
		- 2:21:00–2:21:14
1. **Harc a Bolyki-bástyánál | 1:36:13–1:45:27**A jelenet fő érdekessége az a belső harc, amely Dobóban lezajlik, amikor egy olyan bástyát kell szétlövetnie, amelyben magyar hősök is vannak. A Bolyki Tamás búcsúztató egy református zsoltár, a református énekeskönyv 385. éneke. A 16. században elpanaszolta Magyarország megtámadását, a magyarok üldöztetését.
2. **A törökök támadása – a nagy tömeg ábrázolása | 2:02:05 – 2:12:01**

A készülődés a két táborban: A koporsó a magyaroknál és a fekete, kétélű kardot ábrázoló zászló a törököknél. A lelki felkészülés fő eleme a törökök számára az ima, a várvédők számára Dobó István beszéde. Ez a jelenet mutatja leginkább mindazt, ami az egri várvédelmet legendássá teszi: a nők küzdelmét, a szuroköntést, a forró vizet, a létrák elleni küzdelmet, a tüzes karikák dobálását, és így tovább.

1. **A várostrom csúcspontja: a tüzes kerék**

Készül a tüzes kerék

* + - 1:57:31–1:58:20

A tüzes kerék bevetése

* + - 2:18:20–2:19:51
1. **A befejezés | 2:19:29–2:24:30**

A film zárlata optimista. A főcímdal zenéjét – Tinódi Lantos Sebestyén Eger vár históriájáról szóló históriás énekének sorait – a bevezető históriás után kórus énekli himnikus, emelkedett hangon. A befejezés a katonai értékeket dicsőíti. Dobó István és két helyettese elmennek itatni a patakra, Gergő pedig azonnal utánuk lovagol. A magyarok győzelmét dicsőíti a film, szemlélete híven követi Gárdonyi regényének értékrendjét.

## **II. A teljes film**

1. **A film két része**

A film első része az egri ostrom előzményeit meséli el:

1. Hol terem a magyar vitéz?
2. Oda Buda
3. A rab oroszlán

A második rész az egri vár megvédésről szól:

1. Eger veszedelme
2. Holdfogyatkozás

A film meglehetős hűséggel követi a könyv cselekményét és arányait, természetesen kihagyásokkal.

1. **Ami kimaradt a filmből**

Néhány kimaradt szereplő: Gábor pap, Hajván, Móré László, Tinódi Lantos Sebestyén.

Néhány kimaradt jelenet: a szultán felrobbantásának kísérlete, Szarvaskő vára.

Néhány erősen átformált szereplő: Cecey Péter, Sárközi.

A filmadaptációkkal kapcsolatos hétköznapi beszédben mindig azt szokás kifejezni, hogy a film és a könyv egészen más, és azt szokás fájlalni, hogy mi maradt ki a filmből. A mi kérdésünk szándékosan kettős: mit vesztett és mit nyert a néző? Érdemes tehát nemcsak arra fókuszálni, hogy mi nem szerepel benne, hanem arra is, hogy mit látunk másként, és mit tett hozzá a könyvhöz. Kerüljük el, hogy abból a szempontból hasonlítsuk össze a két alkotást, hogy melyik hűségesebb a történelemhez, melyik ábrázolja úgy, ahogy történt. Mindkettő fikció, és akármennyi kutatásra és háttérmunkára épült is mindkettő, azért Gárdonyi regénye háromszázötven, Várkonyi Zoltán filmje négyszázötven évvel az események után készült, vagyis a történelmi hitelességet már csak időbeli távolságuk okán sem – és persze műfajuk okán sem, hiszen az egyik regény, a másik játékfilm – szabad rajtuk számonkérni.

1. **Párhuzamos montázsok**

Néhány példa a párhuzamos történetmesélésre:

* Gergő és Vicuska fürdőzése – Jumurdzsák és serege
* Gergő és Vica török fogságban – otthon várják, majd keresik a két gyereket
* Készülődés Gyalu várában az esküvőre – Gergőék lányszabadító próbálkozása – a királynő termeiben
* Vicára várakoznak a királyné dísztermében (Izabella királyné és udvara) és a várfalak alatt (Gergő és két barátja)
* Gergőék igyekeznek bejutni a Héttoronyba – Jumurdzsák lopakodik utánuk
* A várostrom – Vica és Miklós diák a föld alatti járatokon bemennek a várba
* Folyik a vár védelme – a Hegedűs által vezetett török csapat lopakodik a vár kazamatáiban
1. **Tinódi Lantos Sebestyén Eger vár viadaljáról**

A film főcímdala egy részlet Tinódi Lantos Sebestyén Eger vár viadaljáról szóló históriás énekéből.

Hallgassátok meg!

1. részlet a főcímdal: 0:23–2:51

2. részlet a záró képsor alatt: 2:24:16–2:24:36

Benkő Dániel előadásában: <https://www.youtube.com/watch?v=jCxbIW3zXVE>